Boek: Geen engel nie | Maroela Media
Op die oog af is die held in André Krüger se jongste roman 'n ongure karakter. Die leser maak vir die eerste keer met hom kennis waar hy in 'n donker kamer wag om sy allerlaaste misdaad te pleeg. Daar is nie slegte mense nie, lui die gesegde, net slegte besluite. En só, wagtend in hierdie donker vertrek, ontvou 'n lewe en die keuses wat 'n man tot hier gebring het. Die verteller onthou sy moeilike kinderdae in Randfontein en Germiston, waar hy moes baklei vir sy ma se aandag en sy man teen boelies moes staan. Gou was hy by misdaad betrek en moes hy as middeljarige kies of hy tronk of weermag toe gaan.
Tronk en diensplig blyk egter twee kante van dieselfde muntstuk te wees, en dit is in die SAW waar hy bande smee met die mense saam met wie hy 'n smokkelnetwerk sal bedryf wat in die nagklubs van Sunnyside afspeel. Dit is 'n harde wêreld vol skermutselinge met kompeterende bendes, met selfs 'n neweverhaal wat die oorlog in Bosnië by die verhaal betrek.
Krüger is die skrywer van Die twee lewens van Dieter Ondracek, Komplot en 'n Redelike hoeveelheid moeilikheid. Die twee lewens van Dieter Ondracek is met die UJ-debuutprys bekroon. Krüger is in Johannesburg gebore waar hy in die regte en filosofie studeer het. Hy woon en werk tans in Stellenbosch.